CELEX: E2012P0015
Language: mt
Date: 2012-12-06 00:00:00
Title: Talba għal Opinjoni Konsultattiva mill-Qorti tal-EFTA magħmula minn Hæstiréttur Íslands datata s- 6 ta’ Diċembru 2012 fil-kawża ta’ Jan Anfinn Wahl vs l-Istat tal-Islanda (Il-Kawża E-15/12)

25.4.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 118/36
            
         Talba għal Opinjoni Konsultattiva mill-Qorti tal-EFTA magħmula minn Hæstiréttur Íslands datata s-6 ta’ Diċembru 2012 fil-kawża ta’ Jan Anfinn Wahl vs l-Istat tal-Islanda
   (Il-Kawża E-15/12)
   2013/C 118/11
   Il-Hæstiréttur Íslands (il-Qorti Suprema tal-Iżlanda) għamlet talba lill-Qorti tal-EFTA permezz ta’ ittra tas-6 ta’ Diċembru 2012, li waslet għand ir-Reġistru tal-Qorti fis-6 ta’ Diċembru 2012, għal Opinjoni Konsultattiva fil-każ Jan Anfinn Wahl v l-Istat tal-Islanda, dwar il-mistoqsijiet li ġejjin:
   
               (1)
            
            
               L-Istati Membri li jkunu partijiet fil-Ftehim dwar iż-Żona Ekonomika Ewropea jistgħu jagħżlu l-forma u l-metodu ta' implimentazzjoni, għar-rigward tal-Artikolu 7 tal-Ftehim, meta jkunu qed jintegraw fl-ordinament legali tagħhom id-dispożizzjonijiet tad-Direttiva 2004/38/KE tal-Parlament Ewropew u tal-Kunsill dwar id-drittijiet taċ-ċittadini tal-Unjoni u tal-membri tal-familja tagħhom biex jiċċaqilqu u jgħixu liberament fit-territorju tal-Istati Membri?
            
         
               (2)
            
            
               Il-paragrafu 1 tal-Artikolu 27 tad-Direttiva 2004/38/KE għandu jiġi interpretat bħala li jfisser li l-fatt biss, minnu nnifsu, li l-awtoritajiet kompetenti fi Stat Membru taż-ŻEE jkunu jqisu, abbażi ta’ evalwazzjoni tal-perikolu, li organizzazzjoni li tagħha jkun membru l-individwu kkonċernat, ikollha rabta mal-kriminalità organizzata u l-evalwazzjoni tkun ibbażata fuq l-idea li fejn tali organizzazzjonijiet ikunu rnexxielhom jistabbilixxu ruħhom, ġara bħala segwitu li l-kriminalità żdiedet u ġiet aktar organizzata, huwa biżżejjed biex ċittadin tal-Unjoni jitqies bħala li jikkostitwixxi theddida għall-ordni pubbliku u s-sigurtà pubblika fl-Istat ikkonċernat?
            
         
               (3)
            
            
               Meta titwieġeb it-tieni mistoqsija, huwa sinifikanti jekk l-Istat Membru jkunx għamel illegali l-organizzazzjoni li tagħha l-individwu kkonċernat ikun membru, u s-sħubija ta’ tali organizzazzjoni tkunx projbita fl-Istat?
            
         
               (4)
            
            
               Hija raġuni biżżejjed biex jitqies li l-ordni pubbliku u s-sigurtà pubblika jkunu mhedda fis-sens tal-paragrafu 1 tal-Artikolu 27 tad-Direttiva 2004/38/KE il-fatt li Stat Membru taż-ŻEE, li jkun parti fil-Ftehim dwar iż-Żona Ekonomika Ewropea, jiddefinixxi fil-leġiżlazzjoni tiegħu bħala punibbli mġiba li tikkonsisti mill-kompliċità ma’ persuna oħra fit-twettiq ta’ att, li t-twettiq tiegħu jkun parti mill-attivitajiet ta’ organizzazzjoni kriminali, jew inkella tali leġiżlazzjoni titqies bħala prevenzjoni ġenerali fis-sens tal-paragrafu 2 tal-Artikolu 27 tad-Direttiva? Din il-mistoqsija hija bbażata fuq il-fatt li “kriminalità organizzata” fis-sens tal-liġi domestika tirreferi għal assoċjazzjoni ta’ tliet persuni jew aktar, li l-objettiv prinċipali tagħha jkun li, għal skopijiet ta’ qligħ, direttament jew indirettament, b’mod intenzjonat jitwettaq att kriminali, jew meta parti sostanzjali tal-attivitajiet involuti jkunu jinvolvu t-twettiq ta’ tali att.
            
         
               (5)
            
            
               Il-paragrafu 2 tal-Artikolu 27 tad-Direttiva 2004/38/KE għandu jinftiehem bħala li jfisser li premessa għall-applikazzjoni ta’ miżuri skont il-paragrafu 1 tal-Artikolu 27 tad-Direttiva kontra individwu speċifiku tkun li l-Istat Membru jrid jiċċita probabbiltà li l-individwu kkonċernat jkollu l-intenzjoni li jwettaq attivitajiet li jinkludu ċerta azzjoni jew azzjonijiet, jew li joqgħod lura milli jwettaq ċerta azzjoni jew azzjonijiet, sabiex l-imġiba tal-individwu titqies bħala li tirrappreżenta theddida ġenwina, preżenti u biżżejjed serja li taffettwa wieħed mill-interessi fundamentali tas-soċjetà?